Document ID: 32005D0644

KOMISIJAS LĒMUMS
(2004. gada 20. oktobris)
par atbalsta shēmu “Invest Northern Ireland Venture 2003”, ko Apvienotā Karaliste plāno ieviest mazajiem un vidējiem uzņēmumiem (MVU) Ziemeļīrijā
(izziņots ar dokumenta numuru K(2004) 3917)
(Autentisks ir tikai teksts angļu valodā)
(Dokuments attiecas uz EEZ)
(2005/644/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu, un jo īpaši tā 88. panta 2. punkta pirmo daļu,
ņemot vērā Eiropas Ekonomikas zonas nolīgumu, un jo īpaši tā 62. panta 1. punkta a) apakšpunktu,
pēc ieinteresēto pušu uzaicināšanas iesniegt savas piebildes, ievērojot minētos noteikumus (1), un pēc to piebilžu ņemšanas vērā,
tā kā:
I. PROCEDŪRA
(1)
Ar 2003. gada 20. martā datētu vēstuli, ko Komisijā reģistrēja 2003. gada 26. martā, Apvienotās Karalistes iestādes paziņoja Komisijai Invest Northern Ireland Venture 2003 shēmu.
(2)
Ar 2003. gada 15. maijā datētu vēstuli D/53203 un ar 2003. gada 29. augustā datētu vēstuli D/55504 Komisija lūdza turpmāku informāciju par paziņoto pasākumu.
(3)
Ar 2003. gada 24. jūnijā datētu vēstuli un ar 2003. gada 30. septembrī datētu vēstuli, ko Komisijā reģistrēja attiecīgi 2003. gada 1. jūlijā un 2003. gada 1. oktobrī, Apvienotās Karalistes iestādes iesniedza pieprasīto informāciju.
(4)
Ar 2003. gada 26. novembrī datētu vēstuli Komisija paziņoja Apvienotajai Karalistei, ka tā ir nolēmusi sākt procedūru, kas noteikta EK Līguma 88. panta 2. punktā, attiecībā uz to pasākumu.
(5)
Komisijas lēmumu sākt procedūru publicēja Eiropas Savienības Oficiālajā Vēstnesī (2). Komisija uzaicināja ieinteresētās puses iesniegt savas piebildes.
(6)
Ar 2004. gada 6. janvārī datētu vēstuli, ko Komisijā reģistrēja 2004. gada 9. janvārī, Apvienotā Karaliste iesniedza atbildi uz Komisijas lēmumu sākt procedūru.
(7)
Ar vēstulēm, kas datētas 2004. gada 25. februārī, 2004. gada 27. februārī, 2004. gada 1. martā, 2004. gada 2. martā, 2004. gada 3. martā, 2004. gada 4. martā un 2004. gada 5. martā, ko Komisijā reģistrēja 2004. gada 2. martā, 2004. gada 3. martā, 2004. gada 4. martā, 2004. gada 8. martā un 2004. gada 10. martā, Komisija saņēma piebildes no 11 ieinteresētajām pusēm.
(8)
Ar 2004. gada 18. martā datētu vēstuli D/52015 Komisija pārsūtīja minētās piebildes Apvienotajai Karalistei, kam deva iespēju reaģēt uz tām.
(9)
Apvienotās Karalistes viedoklis par trešo pušu piebildēm tika saņemts ar 2004. gada 29. aprīlī datētu vēstuli, ko Komisijā reģistrēja 2004. gada 3. maijā.
(10)
Ar 2004. gada 23. jūnijā datētu vēstuli, ko Komisijā reģistrēja 2004. gada 24. jūnijā, Apvienotā Karaliste iesniedza papildu informāciju par paziņoto pasākumu.
II. PASĀKUMA SĪKS APRAKSTS
1. Pasākuma mērķis
(11)
Ar pasākumu ir paredzēts sniegt riska kapitāla finansējumu mazajiem un vidējiem uzņēmumiem (3) (“MVU”) Ziemeļīrijā, izveidojot jaunu riska kapitāla fondu.
(12)
Ar Invest Northern Ireland Venture 2003 fondu (še turpmāk “fonds”) ir paredzēts risināt īpašas finansējuma grūtības, ar ko saskārušies MVU Ziemeļīrijā.
(13)
Komisija 2003. gada 4. februārū apstiprināja Mazo un vidējo uzņēmumu riska kapitāla un aizdevumu fondu (4), kas ir “jumta” shēma visiem reģioniem Apvienotajā Karalistē, ieskaitot Zemeļīriju.
(14)
Mazo un vidējo uzņēmumu riska kapitāla un aizdevumu fonds regulē riska kapitāla fondu izveidi, kas specializējas uz riska kapitāla finansējumu mazajiem un vidējiem uzņēmumiem visā Apvienotajā Karalistē un Gibraltārā.
(15)
Komisija savā 2003. gada 4. februāra lēmumā apstiprināja valsts atbalstītu riska kapitālu dažos ekonomikas apgabalos, kas var pretendēt uz palīdzību saskaņā ar EK Līguma 87. panta 3. punkta c) apakšpunktu, augstākais līdz 750 000 euro vienā maksājuma daļā.
(16)
Tā kā Ziemeļīrija tagad ir klasificēts kā apgabals, kas var pretendēt uz palīdzību saskaņā ar EK Līguma 87. panta 3. punkta c) apakšpunktu (5), investīcijas MVU Ziemeļīrijā saskaņā ar Mazo un vidējo uzņēmumu riska kapitāla un aizdevumu fonda “jumta” shēmu ir ierobežotas līdz 750 000 euro vienā maksājuma daļā.
(17)
Ņemot vērā ārkārtas grūtības, ar ko jāsaskaras Ziemeļīrijai, Apvienotās Karalistes iestādes, izmantojot paziņoto pasākumu, plāno sniegt MVU Ziemeļīrijā riska kapitāla finanses līdz 1 500 000 mārciņu (2,2 miljoniem euro) vienā maksājuma daļā, tādējādi pārsniedzot maksimālos investīciju apjomus vienā maksājuma daļā, kas apstiprināti lēmumā par Mazo un vidējo uzņēmumu riska kapitāla un aizdevumu fondu.
(18)
Visi citi paziņotā pasākuma materiālie aspekti atbilst nosacījumiem, kas noteikti lēmumā par mazo un vidējo uzņēmumu riska kapitāla un aizdevumu fondu.
2. Pasākuma apraksts
(19)
Shēmas tiesiskais pamats ir 1982. gada (Ziemeļīrijas) Rūpniecības attīstības rīkojuma 7. pants.
(20)
Apvienotā Karaliste ierosina izveidot 15 miljonu mārciņu (22 miljonu euro) līdz 20 miljonu mārciņu (29 miljonu euro) riska kapitāla fondu.
(21)
Ja tiek savākts mazāk nekā 20 miljoni mārciņu (29 miljoni euro), tad valsts ieguldījumu proporcionāli samazina.
(22)
Ja tiek savākts vairāk nekā 20 miljoni mārciņu (29 miljoni euro), tad fonds pieņems papildu investīcijas no privātā sektora ieguldītājiem. Valsts finansējumu nepalielinās līdz attiecīgam līmenim.
(23)
Nekādos apstākļos valsts ieguldījums fondā nepārsniegs 50 procentus fonda kopējā apjoma.
(24)
Fondu izveidos no jauna kā 10 gadu ierobežotu līgumsabiedrību, ko ar visu ieguldītāju piekrišanu var pagarināt maksimāli līdz 12 gadiem, lai atvieglotu veiksmīgu iziešanu no fonda.
(25)
Shēmu piemēros tikai mazajiem un vidējiem uzņēmumiem Ziemeļīrijā.
(26)
Gūtībās nonākuši uzņēmumi ir izslēgti saskaņā ar šo shēmu.
(27)
Finansējumu nesniegs uzņēmumiem sektoros, kuri cieš no pārmērīgas jaudas, ieskaitot kuģubūvi un Eiropas Ogļu un tērauda kopienas sektorus.
(28)
Fonds veiks investīcijas labuma guvējos MVU diapazonā no 250 000 mārciņu (367 000 euro) līdz 1,5 miljoniem mārciņu (2,2 miljoniem euro). Atsevišķos gadījumos var veikt papildinvestīcijas turpmākai finansējuma kārtai. Tādi lēmumi būs neatkarīgi no iepriekšējiem investīciju lēmumiem un būs pamatoti uz saņēmēja MVU sniegumu.
(29)
Apvienotās Karalistes iestādes apgalvoja, ka jebkuram MVU, kas saņem riska kapitāla finansējumu saskaņā ar shēmu, investīciju laikā jebkurš turpmākais tiesīgais reģionālais atbalsts un MVU atbalsts tiks samazināts par 30 % atbalsta intensitātes, ko Komisija citādi būtu atzinusi par saderīgu.
(30)
Komisijas Paziņojums par valsts atbalstu un riska kapitālu (še turpmāk “paziņojums”) (6) atzīst riska kapitāla pasākumu valsts finansējuma nozīmi tikāl, cik tas risina identificējamu tirgus izgāšanos.
(31)
Paziņojumā ir apgalvots, ka specifiski faktori, kas negatīvi ietekmē MVU piekļuvi kapitālam, tādi kā nepilnīga vai asimetriska informācija vai augstas darījumu izmaksas, var izraisīt tirgus izgāšanos, kas pamatotu valsts atbalstu.
(32)
Tālāk paziņojumā ir apgalvots, ka Kopienā nav vispārējas riska kapitāla tirgus izgāšanās, bet drīzāk tirgus tukšumi dažiem investīciju veidiem zināmos uzņēmumu dzīves posmos, kā arī īpašas grūtības reģionos, kas var pretendēt uz palīdzību saskaņā ar EK Līguma 87. panta 3. punkta a) un c) apakšpunktu (“atbalstītie apgabali”).
(33)
Paziņojumā ir tālāk paskaidrots, ka parasti Komisija, pirms būs gatava atļaut riska kapitāla pasākumus, prasīs iesniegt pierādījumus par tirgus izgāšanos.
(34)
Komisija tomēr var būt gatava pieņemt tirgus izgāšanās faktu bez turpmākiem pierādījumiem gadījumos, kad katra finansējuma maksājuma daļa uzņēmumam no riska kapitāla pasākumiem, ko pilnībā vai daļēji finansē ar valsts atbalsta starpniecību, ietvers maksimāli 500 000 euro neatbalstītajos apgabalos, 750 000 euro apgabalos, kas var pretendēt uz palīdzību saskaņā ar Līguma 87. panta 3. punkta c) apakšpunktu, vai 1 miljonu euro apgabalos, kas var pretendēt uz palīdzību saskaņā ar Līguma 87. panta 3. punkta a) apakšpunktu.
(35)
Tālāk ir teikts, ka gadījumiem, kad minētie apjomi ir pārsniegti, Komisija pirms pasākuma saderības novērtēšanas saskaņā ar pozitīvajiem un negatīvajiem kritērijiem, kas uzskaitīti paziņojuma VIII.3. punktā, prasīs pierādīt tirgus izgāšanos, pamatojot ierosināto riska kapitāla pasākumu.
(36)
Apvienotās Karalistes ierosinātā Invest Northern Ireland Venture 2003 shēma paredz riska kapitāla investīcijas diapazonā no 250 000 mārciņu (367 000 euro) līdz 1,5 miljoniem mārciņu (2,2 miljoniem euro) par investīciju maksājuma daļu mazajiem un vidējiem uzņēmumiem Ziemeļīrijā.
(37)
Atbilstīgi Reģionālajai atbalsta kartei 2000.-2006. gadam attiecībā uz Apvienoto Karalisti Ziemeļīrija tagad ir klasificēta kā apgabals, kas var pretendēt uz palīdzību saskaņā ar EK Līguma 87. panta 3. punkta c) apakšpunktu.
(38)
Saskaņā ar paziņojuma noteikumiem Komisija tādējādi būtu gatava pieņemt tirgus izgāšanās faktu bez turpmākiem pierādījumiem, ja riska kapitāla finansējums mazajiem un vidējiem uzņēmumiem Ziemeļīrijā, ko pilnībā vai daļēji finansē ar valsts atbalsta starpniecību, būtu ierobežots līdz maksimālajam apjomam 750 000 euro, kā paredzēts atbalstītajiem apgabaliem saskaņā ar EK Līguma 87. panta 3. punkta c) apakšpunktu, ievērojot “paziņojuma” VI.5. punktu.
(39)
Paziņojumā Apvienotā Karaliste paskaidroja, ka, izņemot ierosināto maksimālo vienas maksājuma daļas lielumu 1,5 miljoni mārciņu (2,2 miljoni euro), visi citi ierosinātā pasākuma materiālie aspekti būs saskaņā ar jau apstiprināto Mazo un vidējo uzņēmumu riska kapitāla un aizdevumu fondu.
(40)
Tāpēc Komisija uzskata, ka tās lēmums par Mazo un vidējo uzņēmumu riska kapitāla un aizdevumu fondu nosedz visas tās investīcijas, kas ierosinātas saskaņā ar Invest Northern Ireland Venture 2003 shēmu un svārstās diapazonā no 250 000 mārciņu (367 000 euro) līdz 510 000 mārciņu (750 000 euro) par vienu maksājuma daļu.
(41)
Saskaņā ar paziņojuma noteikumiem riska kapitāla investīcijas, kas ierosinātas saskaņā ar Invest Northern Ireland Venture 2003 shēmu un svārstās diapazonā no 510 000 mārciņu (750 000 euro) līdz 1,5 miljoniem mārciņu (2,2 miljoniem euro), radītu vajadzību Apvienotajai Karalistei iesniegt pierādījumus par tirgus izgāšanos.
(42)
Lai pierādītu tirgus izgāšanās faktu, Apvienotā Karaliste atsaucās uz vairākām izteiktām riska kapitāla tirgus īpatnībām Ziemeļīrijā, ko apstiprina pētījums (7). Galvenie izvirzītie argmenti bija šādi:
a)
riska kapitāla MVU sniegumā Ziemeļīrijā ir liela atšķirība darījumu lielumu diapazonā - no 250 000 mārciņu (367 000 euro) līdz 1,5 miljoniem mārciņu (2,2 miljoniem euro);
b)
kamēr tāda tirgus izgāšanās pastāv arī citās reģionālajās ekonomikās, Ziemeļīrijā tā ir izteiktāka šādu iemeslu dēļ:
i)
riska kapitāla tirgus Ziemeļīrijā ir par daudziem gadiem atpalicis no pārējās Apvienotās Karalistes kopējo investīciju, darījumu skaita, fondu skaita un fonda vadības prasmju pieejamības izteiksmē;
ii)
Ziemeļīrijas tirgus izmērs un tas, ka tas ir fiziski nodalīts no pārējās Apvienotās Karalistes, un Ziemeļīrijas pilsoņu nemieru ilglaicīgā ietekme ir radījuši situāciju, ka nav neviena pilnībā privāta sektora riska kapitāla fonda, kas atrastos uz vietas vai investētu Ziemeļīrijas MVU no kontinentālās Apvienotās Karalistes;
iii)
turklāt ir grūti piesaistīt Ziemeļīrijai pieredzējušus fonda vadītājus.
(43)
Ar 2003. gada 26. novembri datētu vēstuli Komisija paziņoja Apvienotajai Karalistei savu lēmumu sākt procedūru, kas noteikta EK Līguma 88. panta 2. punktā, attiecībā uz Invest Northern Ireland Venture 2003 shēmu.
(44)
Savā vēstulē Komisija apgalvoja, ka tā šaubās, vai argumenti, ko Apvienotā Karaliste iesniegusi tirgus izgāšanās fakta pamatojumam, var pietiekami pamatot tādu riska kapitāla investīciju maksājumu daļu piešķiršanu, kas ievērojami pārsniedz maksimālos apjomus, kas paziņojumā paredzēti attiecībā uz apgabaliem, kuri var pretendēt uz palīdzību saskaņā ar EK Līguma 87. panta 3. punkta c) apakšpunktu.
(45)
Komisija tālāk paskaidroja, ka tā uzskata, ka vajadzīga rūpīgāka jautājuma analīze. Tādai analīzei jāiekļauj visas ieinteresēto pušu piebildes. Tikai pēc trešo pušu piezīmju izskatīšanas Komisija varēs nolemt, vai Apvienotās Karalistes ierosinātais pasākums ietekmē tirdzniecības nosacījumus tādā pakāpē, kas ir pretēja kopējām interesēm.
III. IEINTERESĒTO PUŠU PIEBILDES
(46)
Atbildē uz sava lēmuma, kas attiecas uz formālas procedūras sākšanu, publikāciju Eiropas Savienības Oficiālajā Vēstnesī Komisija saņēma piebildes no šādām ieinteresētajām pusēm:
-
Enterprise Equity (NI) Limited,
-
Momentum Northern Ireland,
-
Qubis Limited,
-
Ulster Farmers’ Union,
-
CBI Northern Ireland,
-
Institute of Directors Northern Ireland,
-
Investment Belfast Limited,
-
Inter Trade Ireland,
-
BDO Stoy Hayward,
-
The Ulster Society of Chartered Accountants,
-
International Fund for Ireland.
(47)
Visas saņemtās piebildes bija pozitīvas un pasvītroja pasākuma nozīmīgumu, kā arī ierosināto maksimālo investīciju apjomu atbilstību.
(48)
Ieinteresēto pušu izvirzītie argumenti uzsver, ar kādām grūtībām vietējiem uzņēmumiem Ziemeļīrijā nākas saskarties, lai savāktu pamatkapitāla finansējumu no 1 miljona mārciņu (1,5 miljoniem euro) līdz 1,5 miljoniem mārciņu (2,2 miljoniem euro). Tas ir galvenokārt šādu faktoru rezultāts:
a)
riska fondi pārējā Apvienotajā Karalistē palielina minimālos investīciju līmeņus, un tas atspoguļojas arī Ziemeļīrijā;
b)
Ziemeļīrijas perifēriskums negatīvi ietekmē fondus izmaksu izteiksmē;
c)
fondi pārējā Apvienotajā Karalistē un Īrijas Republikā ir lielākoties neieinteresēti investēt tāda lieluma darījumos, un nav neviena vietēja Ziemeļīrijas fonda, kas spētu uzņemties tādas investīcijas;
d)
vispārēja kļūdaina negatīva uztvere, kas radusies pilsoņu nemieru dēļ pagātnē, turpina negatīvi ietekmēt ieguldītāju attieksmi, apsverot Ziemeļīriju par investīciju vietu.
IV. APVIENOTĀS KARALISTES PIEBILDES
(49)
Apvienotās Karalistes piebildes par Komisijas lēmumu sākt formālu procedūru, kas noteikta EK Līguma 88. panta 2. punktā, kā arī par trešo pušu piebildēm tiks apvienotas kopsavilkumā nākamajos apsvērumos.
(50)
Ir vairākas vispārīgas ekonomikas vājās puses, kas jārisina, lai uzlabotu Ziemeļīrijas konkurētspējas stāvokli:
a)
Ziemeļīrijas iekšzemes kopprodukts (IKP) uz vienu iedzīvotāju ir zemāks nekā vidējais IKP Apvienotajā Karalistē (77,5 % no Apvienotās Karalistes vidējā rādītāja). Atšķirība ir tikai nedaudz samazinājusies divdesmitā gadsimta deviņdesmitajos gados (3 procentu punkti kopš 1989. gada);
b)
visas ekonomikas ražīgums, mērīts pēc IKP uz vienu nodarbināto personu Ziemeļīrijā, ir zemāks nekā Apvienotās Karalistes vidējais ražīgums (89 % Apvienotās Karalistes vidējā rādītāja);
c)
liela atkarība no mazajiem uzņēmumiem: kopumā 85 000 uzņēmumu, no kuriem 99 % nodarbina mazāk nekā 50 cilvēkus un 93 % nodarbina mazāk nekā 10 cilvēkus;
d)
rūpniecība paliek atkarīga no zemas pievienotās vērtības “tradicionālajos sektoros”, augstas pievienotās vērtības uzņēmumu pakalpojumu sektors ir uz pusi mazāks par tā Apvienotās Karalistes ekvivalentu;
e)
neliels skaits uz zināšanām balstītu uzņēmumu salīdzinājumā ar citiem Apvienotās Karalistes reģioniem;
f)
zemi jaunievedumu un pētniecības un attīstības darbības līmeņi;
g)
viens no zemākajiem darbības sākšanas koeficientiem visos Apvienotās Karalistes reģionos;
h)
tāda parāda un pamatkapitāla finansējuma trūkums, kas pieejams uzņēmumiem, kuri sāk darbību.
(51)
Papildus vispārējām ekonomikas vājajām pusēm riska kapitāla tirgus Ziemeļīrijā ir nepietiekami attīstīts salīdzinājumā ar citiem Apvienotās Karalistes reģioniem:
a)
riska kapitāla investīciju līmenis Ziemeļīrijā periodā no 1985. līdz 2002. gadam bija tikai 0,7 % Apvienotās Karalistes kopējo riska kapitāla investīciju, salīdzinot ar Ziemeļīrijas daļu Apvienotās Karalistes IKP, kas ir 2,2 %;
b)
riska kapitāla darbībai Ziemeļīrijā būtu jāpieaug četras reizes vairāk par tagadējo līmeni, lai atbilstu tam līmenim uz vienu iedzīvotāju, kāds ir citos Apvienotās Karalistes reģionos, kā Velsā vai Skotijā.
(52)
Ir vairāki vispārīgi faktori, kas saistīti ar minēto fenomenu:
a)
perifēriskā atrašanās vieta: Ziemeļīrija ir ievērojami neizdevīgā stāvoklī savas ģeogrāfiskās atrašanās vietas dēļ;
b)
vietējo uzņēmumu izaugsme: vietējās ekonomikas izaugsme pēdējos gados tika ievērojami ierobežota pilsoņu nemieru dēļ;
c)
dotāciju kultūra: tā radusies tāpēc, ka valdībai bija jāiejaucas Ziemeļīrijas rūpnieciskās attīstības darbībās daudz lielākā līmenī nekā jebkur citur Apvienotajā Karalistē. Attiecīgi, uzņēmumi nav noskaņoti apsvērt jauna pamatkapitāla piesaisti.
(53)
Kamēr iepriekšējos gados ir izveidoti daži fondi, jāpadara ir daudz vairāk, jo īpaši radot pienācīgu darījumu plūsmu, bet arī paplašinot ieguldītāju diapazonu un daudzumu:
a)
Ziemeļīrija ir nabadzīgi pārstāvēta attiecībā uz riska kapitālu, un tai ir tikai neliels skaits vietējo fondu, kas koncentrējas galvenokārt uz neliela izmēra darījumiem;
b)
reģionā pilnu laiku klātesoši ir tikai 3 riska kapitāla fonda vadītāji;
c)
vairākums pieejamo riska kapitāla fondu piedāvā investīcijas, kas ir mazāk par 500 000 mārciņu (730 000 euro);
d)
pētījumi liecina, ka agrā posma finansējumu, ko piešķir tehnoloģiju uzņēmumiem, vidējais izmērs palielinās līdz ar tirgus nobriešanu. Ziemeļīrijai pamatkapitāla atšķirību pirmās kārtas finansējumam nākamajos piecos gados sagaida diapazonā no 250 000 mārciņu (367 000 euro) līdz 1,5 miljoniem mārciņu (2,2 miljoniem euro);
e)
atzīstot palielināto projektu mērogu un paredzamo pieprasījuma pieaugumu, Ziemeļīrijā nākamajos piecos gados jāizveido divi vai vairāki komerciāla izmēra fondi, katrs ar apmēram 15 miljoniem mārciņu (22 miljoniem euro), un no kuriem vienam jābūt valsts atbalstītam fondam.
(54)
Apvienotajai Karalistei nav ko turpmāk piebilst attiecībā uz trešo pušu atbildēm, kā vien uzsvērt stipro atbalstu, ko tādas trešās puses paudušas attiecībā uz ierosinātā fonda izveidi.
V. PASĀKUMA NOVĒRTĒJUMS
(55)
Komisija ir izskatījusi shēmu, ņemot vērā EK Līguma 87. pantu, un jo īpaši uz paziņojuma pamata. Tāda novērtējuma rezultātu kopsavilkums ir norādīts zemāk 56. apsvērumā un tam sekojošajos apsvērumos.
1. Tiesiskums
(56)
Paziņojot par shēmu, Apvienotās Karalistes iestādes pildīja savus pienākumus saskaņā ar EK Līguma 88. panta 3. punktu.
2. Valsts atbalsta pastāvēšana
(57)
Apvienotā Karaliste apstiprina, ka, izņemot pieļaujamo maksimālo riska kapitāla finansējuma apjomu vienā maksājuma daļā, visi pārējie Invest Northern Ireland Venture 2003 shēmas materiālie aspekti ir saskaņā ar Komisijas lēmumu par Mazo un vidējo uzņēmumu riska kapitāla un aizdevumu fondu.
(58)
Tāpēc Komisijas novērtējums par valsts atbalsta klātesamību šajā gadījumā seko pēc novērtējuma, kas veikts tajā lēmumā.
(59)
Savā lēmumā par Mazo un vidējo uzņēmumu riska kapitāla un aizdevumu fondu Komisija apgalvoja, ka saskaņā ar paziņojuma IV.2. punktu valsts atbalsta klātesamības novērtējumā jāņem vērā iespējamība, ka riska kapitāla pasākums var piešķirt atbalstu dažādos līmeņos.
(60)
Komisija turpināja ar secinājumu, ka Mazo un vidējo uzņēmumu riska kapitāla un aizdevumu fonds iekļāva valsts atbalstu EK Līguma 87. panta 1. punkta nozīmē ieguldītāju līmenī un labuma guvēju MVU līmenī. Komisija arī uzskatīja, ka valsts atbalsts EK Līguma 87. panta 1. punkta nozīmē nebija klāt fonda līmenī, vai nu negarantētajiem aizdevumiem, kas MVU piešķirti pēc dominējošās standartlikmes, kam pieskaitīti 4 procentu punkti vai vairāk, vai garantētajiem aizdevumiem, kas piešķirti pēc dominējošās standartlikmes.
(61)
Tas novērtējums joprojām ir spēkā šajā lēmumā paziņotā pasākuma novērtējumam.
3. Tirgus neveiksmes pierādījums
(62)
Saskaņā ar paziņojuma noteikumiem Komisija ir gatava pieņemt tirgus izgāšanās faktu bez turpmākiem pierādījumiem, ja riska kapitāla finansējums, ko pilnībā vai daļēji finansē ar valsts atbalstu mazajiem un vidējiem uzņēmumiem apgabalos, kas var pretendēt uz palīdzību saskaņā ar EK Līguma 87. panta 3. punkta c) apakšpunktu, ir ierobežots līdz maksimālajam apjomam 750 000 euro, kā paredzēts paziņojuma VI.5. punktā.
(63)
Apvienotās Karalistes ierosinātais pasākums paredz riska kapitāla investīcijas diapazonā no 250 000 mārciņu (367 000 euro) līdz 1,5 miljoniem mārciņu (2,2 miljoniem euro) vienā maksājuma daļā mazajiem un vidējiem uzņēmumiem Ziemeļīrijā.
(64)
Atbilstīgi Reģionālajai atbalsta kartei 2000.-2006. gadam attiecībā uz Apvienoto Karalisti Ziemeļīrija tagad ir klasificēta kā apgabals, kas var pretendēt uz palīdzību saskaņā ar EK Līguma 87. panta 3. punkta c) apakšpunktu. Tomēr atbilstīgi Reģionālajai atbalsta kartei 2000.-2006. gadam attiecībā uz Apvienoto Karalisti Ziemeļīriju uzskata par “netipisku” 87. panta 3. punkta c) apakšpunkta reģionu ar atbilstošu maksimālā reģionālā atbalsta apjomu 40 %, ko parasti rezervē reģioniem, kas var pretendēt uz palīdzību saskaņā ar 87. panta 3. punkta a) apakšpunktu.
(65)
Saskaņā ar paziņojuma noteikumiem Komisija ir paziņojusi Apvienotajai Karalistei, ka, ņemot vērā to, ka ierosinātās riska kapitāla investīcijas saskaņā ar paziņoto shēmu pārsniedz 750 000 euro slieksni, kas paredzēts apgabaliem, kas var pretendēt uz palīdzību saskaņā ar 87. panta 3. punkta c) apakšpunktu, Apvienotajai Karalistei jāiesniedz pierādījumi par tirgus izgāšanos.
(66)
Lai pierādītu tirgus izgāšanās faktu un varētu mazajiem un vidējiem uzņēmumiem Ziemeļīrijā atļaut riska kapitāla investīcijas, kas pārsniedz 750 000 euro, Apvienotā Karaliste iesniedza argumentus, norādot, ka riska kapitāla tirgu Ziemeļīrijā raksturo vienreizīgas īpatnības, kas to atšķir no citiem reģioniem Apvienotajā Karalistē.
(67)
Apvienotās Karalistes izvirzītos argumentus atbalstīja pētījums, kas pasvītroja, ka pastāv atšķirība noteikumā par privāto riska kapitālu MVU Ziemeļīrijā darījumiem, kuru lielums ir diapazonā no 250 000 mārciņu (367 000 euro) līdz 1,5 miljoniem mārciņu (2,2 miljoniem euro).
(68)
Kaut gan tāda tirgus atšķirība gadās arī citās reģionālajās ekonomikās, Apvienotā Karaliste uzskata, ka tā ir izteiktāka Ziemeļīrijā. To uzrāda Apvienotās Karalistes iesniegts pētījums.
(69)
Ievērojot minēto pētījumu, darījumu skaita un darījumu vērtības izteiksmē riska kapitāla darbība Ziemeļīrijā ievērojami atšķiras no citiem Apvienotās Karalistes reģioniem, tādiem kā Skotija un ziemeļrietumu un Mersīsaidas reģions. Kamēr darījumu skaits agrā posma uzņēmumiem Skotijā periodā no 2000. līdz 2002. gadam bija 9,9 % no Apvienotās Karalistes kopējā darījumu skaita, ziemeļrietumu un Mersīsaidas reģionā tas bija 8,1 %, bet Ziemeļīrijā - tikai 4,4 % no Apvienotās Karalistes kopējā darījumu skaita. Uzņēmumiem paplašināšanās posmā attiecīgie skaitļi bija šādi: Skotijā - 10,2 %, ziemeļrietumu un Mersīsaidas reģionā - 7,9 %, un Ziemeļīrijā - tikai 2,4 % no Apvienotās Karalistes kopējā darījumu skaita.
(70)
Attiecībā uz darījumu vērtību agrā posma un paplašināšanās posmos pētījums rāda, ka attiecībā uz agrā posma investīcijām Skotija pārstāvēja 8,1 % no Apvienotās Karalistes kopējā rādītāja periodā no 2000. līdz 2002. gadam, ziemeļrietumu un Mersīsaidas reģions pārstāvēja 5,7 %, un Ziemeļīrija pārstāvēja 2,2 % no Apvienotās Karalistes kopējā rādītāja. Atšķirība ir pat izteiktāka, ja paskatās uz darījumu vērtību uzņēmumiem paplašināšanās posmā. Tur Skotija pārstāv 9,5 %, ziemeļrietumu un Mersīsaidas reģions - 21,2 %, un Ziemeļīrija - tikai 0,7 % Apvienotās Karalistes kopējā rādītāja.
(71)
Tādu faktu tālāk pasvītro dati pētījumā, kas salīdzina vidējos darījumu izmērus periodā no 2000. līdz 2002. gadam. Te Apvienotās Karalistes vidējais rādītājs agrā posma investīcijām ir 1,14 miljoni mārciņu salīdzinājumā ar 0,93 miljoniem mārciņu Skotijā, 0,81 miljonu mārciņu ziemeļrietumu un Mersīsaidas reģionā, un 0,36 miljoni mārciņu Ziemeļīrijā. Mazajiem un vidējiem uzņēmumiem paplašināšanās posmā atšķirība ir vēl daudz izteiktāka. Kamēr vidējais rādītājs Apvienotajā Karalistē ir 2,82 miljoni mārciņu, Skotijā tas ir 2,63 miljoni mārciņu, ziemeļrietumu un Mersīsaidas reģionā tas ir 7,62 miljoni mārciņu, bet Ziemeļīrijā sasniedz tikai 0,86 miljonus mārciņu.
(72)
Minētie skaitļi pasvītro riska kapitāla tirgus relatīvo vājumu Ziemeļīrijā - atbilstīgi pētījumam Ziemeļīrija parasti pārstāv tikai 0,7 % kopējo investīciju Apvienotajā Karalistē, kaut gan tā pārstāv 2,2 % daļu Apvienotās Karalistes IKP - jo īpaši mazajiem un vidējiem uzņēmumiem paplašināšanās posmā, ko var paskaidrot, apskatot riska kapitāla fondus, kas pašreiz ir aktīvi Ziemeļīrijā. No 8 pastāvošiem un aktīviem riska kapitāla fondiem tikai viens piedāvā finansējumu tādu izmēru darījumiem, kas svārstās diapazonā no 250 000 mārciņu un 1,5 miljoniem mārciņu, bet tas ir jau sasniedzis sava investīciju perioda beigas. Visi citi fondi piedāvā finansējumu tikai darījumiem zem 250 000 mārciņu.
(73)
Pētījumā, ko Komisijai iesniedza Apvienotā Karaliste, ir iebilsts, ka šī atšķirība pamatkapitāla finansējuma sniegšanā, kas atkarībā no darījumu izmēra svārstās diapazonā no 250 000 mārciņu līdz 1,5 miljoniem mārciņu, ir skaidri saistīta ar Ziemeļīrijas sociāli ekonomisko raksturojumu, kā aprakstīs iepriekš 50. apsvērumā un tam sekojošajos apsvērumos. Tādas Ziemeļīrijas īpatnības, un proti, tās perifēriskums un pilsoņu nemieru mantojums, ir vēl vairāk pastiprinājuši abus tirgus izgāšanās avotus - nepilnīgu vai asimetrisku informāciju un augstas darījumu izmaksas - kā aprakstīts paziņojumā.
(74)
Savā lēmumā sākt procedūru, kas noteikta EK Līguma 88. panta 2. punktā, attiecībā uz ierosināto atbalsta pasākumu Komisija apgalvoja, ka, ņemot vērā saskaņā ar shēmu ierosinātos maksimālos investīciju apjomus, kas ievērojami pārsniedz paziņojumā paredzētos maksimālos investīciju apjomus, bija jālūdz ieinteresēto pušu piebildes, lai nolemtu, vai pasākums ietekmē tirdzniecības nosacījumus tādā pakāpē, kas ir pretēja kopējām interesēm.
(75)
Visas no ieinteresētām trešām pusēm saņemtās piebildes bija pozitīvas un pasvītroja pasākuma nozīmīgumu vispār, kā arī ierosināto maksimālo investīciju apjomu atbilstību.
(76)
Ņemot vērā sākotnējā paziņojumā iekļauto informāciju, ieinteresēto trešo pušu iesniegtās piebildes, kā arī papildu informāciju, ko Apvienotā Karaliste iesniedza pēc Komisijas lēmuma sākt EK Līguma 88. panta 2. punktā noteikto procedūru, tiek secināts, ka Apvienotā Karaliste ir iesniegusi pietiekamus pierādījumus tirgus izgāšanās faktam riska kapitāla tirgū Ziemeļīrijā.
4. Pasākuma saderība
(77)
Apvienotā Karaliste apstiprināja, ka, izņemot pieļaujamo maksimālo riska kapitāla finansējuma apjomu vienā maksājuma daļā, visi pārējie paziņotās shēmas materiālie aspekti ir saskaņā ar Komisijas lēmumu par Mazo un vidējo uzņēmumu riska kapitāla un aizdevumu fondu.
(78)
Tāpēc paziņotā valsts atbalsta saderības novērtējums seko pēc novērtējuma, kas sniegts lēmumā par Mazo un vidējo uzņēmumu riska kapitāla un aizdevumu fondu. Savā lēmumā tajā lietā Komisija secināja, ka visi pozitīvie elementi, kas izklāstīti paziņojuma VIII.3. punktā, ir izpildīti. Tas ir patiesi arī attiecībā uz Invest Northern Ireland Venture 2003 fondu.
(79)
Par pozitīviem uzskata šādus elementus:
a)
investīciju ierobežojums, attiecinot tās uz MVU to darbības sākšanas un agrajos posmos un/vai MVU, kuru mērķis ir paplašināšanās vai diversifikācija;
b)
koncentrēšanās uz riska kapitāla tirgus izgāšanos: finansējuma piegāde mazajiem un vidējiem uzņēmumiem galvenokārt pamatkapitāla vai kvazipamatkapitāla veidā;
c)
investīciju lēmumi, ko virza peļņas apsvērumi: tirgus ekonomikas ieguldītājs sniegs vismaz 40 % fonda kapitāla. Profesionāli fonda vadītāji pieņems visus investīciju lēmumus, un viņu atalgojums būs tieši saistīts ar fonda sniegumu;
d)
izkropļojumu līmeņa starp ieguldītājiem un investīciju fondiem samazināšana līdz minimumam: ieguldītājus izvēlēsies konkurētspējīgā konkursā. Par investīciju iespējām privātie ieguldītāji uzzinās no reklāmas. Nevienai personai vai organizācijai netiks atņemtas tiesības investēt fondā. Ieguldītājus izvēlēsies, atlasot mazāk preferenciālos noteikumus, kas vajadzīgi, lai pamudinātu privāto sektoru investēt. Lai novērstu pārmērīgu kompensāciju ieguldītājiem, labumu sadalīs starp publiskajiem un privātajiem ieguldītājiem atbilstīgi to attiecīgajiem investīciju līmeņiem;
e)
koncentrācija pa sektoriem: “jutīgie” sektori ir izslēgti;
f)
investīcijas uz uzņēmējdarbības plānu pamata: visas investīcijas tiks veiktas, pamatojoties uz stingriem uzņēmējdarbības plāniem kopā ar dažādiem citiem standarta komerciāliem dokumentiem, lai nodrošinātu projekta izpildāmību un sagaidāmo komerciālo atdevi;
g)
atbalsta pasākumu uzkrāšanas vienam uzņēmumam novēršana: Apvienotās Karalistes iestādes apgalvoja, ka jebkuram MVU, kas saņem riska kapitāla finansējumu saskaņā ar shēmu, investīciju laikā jebkurš turpmākais tiesīgais reģionālais atbalsts un MVU atbalsts tiks samazināts par 30 % atbalsta intensitātes, ko Komisija citādi būtu atzinusi par saderīgu.
(80)
Tāpēc tiek secināts, ka attiecībā uz paziņoto shēmu pastāv visi pozitīvie aspekti, kā tas prasīts paziņojumā.
VI. SECINĀJUMS
(81)
Tāpēc tiek secināts, ka Invest Northern Ireland Venture 2003 shēma atbilst paziņojumā izklāstītajiem nosacījumiem. Tāpēc paziņotais pasākums jāpasludina par saderīgu ar kopējo tirgu, ievērojot EK Līguma 87. panta 3. punkta c) apakšpunktu, kā atbalsts, lai atvieglotu dažu ekonomikas darbību vai dažu ekonomikas apgabalu attīstību, negatīvi neietekmējot tirdzniecības nosacījumus tādā pakāpē, kas ir pretēja kopējām interesēm,
IR PIEŅĒMUSI ŠO LĒMUMU.
1. pants
Valsts atbalsts, ko Apvienotā Karaliste plāno ieviest saskaņā ar Invest Northern Ireland Venture 2003 shēmu, ir saderīgs ar kopējo tirgu Līguma 87. panta 3. punkta c) apakšpunkta nozīmē.
Atbalsta ieviešana ir attiecīgi atļauta.
2. pants
Apvienotā Karaliste iesniedz gada pārskatu par atbalsta ieviešanu.
3. pants
Šīs lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2004. gada 20. oktobrī.

Labels: 2
18
19
4